**Început de sfârșit**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E târziu și doar ecouri

Aripile lasă-n urmă,

Minunatele tablouri

Se răresc încet, se curmă.

Mai puțin aur în creștet,

Bronzul flutură-n troiene,

Chiar și Soarele-i mai veșted

Auzind venirea iernii.

Frumusețea toamna-și pierde,

Spre pustiu se tot înclină

Doar mai strigă mușchiul verde

Nu știu ce la rădăcină.

Codrul în culori tot scade

Și tristețea o ridică:

S-au dus filele-n cascade

C-a rămas fără nimică.

Frunze prind de poale vântul

Implorându-l să le ieie

De-a cutreiera pământul

Unde-s zări în curcubeie.

Atmosfera este rece

Doar hogeacuri dau căldură

Parcă satul vrea să-ncerce

De-are cerul cer în gură.

Cumpăna pe deal oftează -

Un cocor cărui aproape-i

Căutările de rază

În sinceritatea apei.

O întreb fiindu-i lângă:

„Ce-i cu tine, surioară?

Scârțâiești cu-atâta tângă

Pieptul că-mi porni să doară.

Iată-n ciutura ta plină

Legănate în inele

Cântă vise de lumină

Scrise-n dor curat de stele.

Și în Lună, și în freamăt

De frunziș cu slova vie,

Iar acum ești ca un geamăt

Ce se pierde în pustie.

Și mă simt și eu ca tine

Lebădă fără aripă

Socotindu-mi în decline

Cum se duce clipa-n clipă...”

Îmi închei boanda\* întreagă

Și-mi trag cușma mai pe frunte:

Lumea prea devine largă

Pentru tâmplele-mi cărunte.

Ori vederile mi-s slabe,

Sau culori nu se revarsă:

Pete negre, pete albe

E-n priveliștea rămasă.

Un ecou mai dă alegru

De la-ntârziate cârduri...

Și în suflet mi-i alb-negru,

Și noiembrie e-n gânduri...

\*Boandă - pieptar

Victor Bragagiu